CELEX: 
Language: fi
Date: 2021-05-27 00:00:00
Title: KOMISSION DELEGOITU ASETUS (EU) …/…, Euroopan parlamentin ja neuvoston asetuksen (EU) 2019/787 muuttamisesta tislatun alkoholijuoman ja yhden tai useamman elintarvikkeen yhdistelmän tuloksena saatujen tislattujen alkoholijuomien merkintöjen osalta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Asetuksessa (EU) 2019/787 ei nykyisellään vaadita, että sellaisten tislattujen alkoholijuomien virallinen nimi, jotka on saatu yhdistämällä tislatun alkoholijuoman luokka tai maantieteellinen merkintä muiden elintarvikkeiden kanssa, olisi esitettävä samassa visuaalisessa kentässä kuin yhdistetty ilmaisu, jolla kyseistä yhdistelmää kuvataan. Tällä delegoidulla säädöksellä pyritään täsmentämään tällaisten tislattujen alkoholijuomien merkintöjen edellytykset.
            
            
               Itse asiassa koska tällaista vaatimusta ei ole, yhdistelmän tuloksena saadun tislatun alkoholijuoman todellinen luonne ei välttämättä käy selkeästi ilmi, ja merkintä saattaa harhauttaa kuluttajia luulemaan, että yhdistetty ilmaisu on alkoholijuoman todellinen nimi. Tämä saattaa johtaa tislatun alkoholijuoman (luokan tai maantieteellisen merkinnän) maineen väärinkäyttöön tapauksissa, joissa tislatun alkoholijuoman virallinen nimi esitetään yhdistelmänä yhden tai useamman sellaisen elintarvikkeen kanssa, jota sen valmistuksessa ei ole käytetty asetuksen (EU) 2019/787 liitteen I tai asiaankuuluvan tuote-eritelmän mukaisesti. Tuloksena saadulla tislatulla alkoholijuomalla olisi oltava muu virallinen nimi.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Eräät jäsenvaltiot ovat huomauttaneet komissiolle, että yhdistettyjä ilmaisuja koskevia säännöksiä heikentää se, ettei ole annettu säännöstä, jossa vaaditaan tislatun alkoholijuoman virallisen nimen ilmoittamista samassa visuaalisessa kentässä kuin yhdistetyt ilmaisut.
            
            
               Maatalouden yhteisen markkinajärjestelyn tislattuja alkoholijuomia käsittelevän asiantuntijaryhmän (virtuaaliset) kokoukset järjestettiin 13. lokakuuta ja 3. joulukuuta 2020 sekä 9. helmikuuta ja 28. huhtikuuta 2021. Kokouksissa ja niiden valmistelemiseksi järjestettiin kuulemisia, joihin osallistui asiantuntijoita kaikista 27 jäsenvaltiosta. Kuulemismenettely johti laajaan yhteisymmärrykseen delegoidun asetuksen luonnoksesta.
            
            
               Yksimielisyys tuli myös esille yleisessä julkisessa kuulemisessa, joka toteutettiin julkaisemalla delegoidun asetuksen luonnos paremman sääntelyn portaalissa 26. maaliskuuta – 23. huhtikuuta 2021. Asia on annettu tiedoksi WTO-kumppaneille.
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Delegoitu säädös perustuu asetuksen (EU) 2019/787 50 artiklan 3 kohtaan, ja se koskee ainoastaan yhtä säännöstä, jonka osalta komissiolla on edellä mainitun kohdan nojalla siirrettyä muutosvaltaa. Säädös olisi hyväksyttävä asetuksen (EU) 2019/787 46 artiklassa säädettyä menettelyä noudattaen.
            
            
               1 artikla: Tämän artiklan mukaan sellaisten tislattujen alkoholijuomien virallinen nimi, jotka saadaan yhdistämällä tislatun alkoholijuoman luokka tai maantieteellinen merkintä muiden elintarvikkeiden kanssa, on esitettävä samassa visuaalisessa kentässä kuin yhdistetty ilmaisu, jolla kyseistä yhdistelmää kuvataan. Tarkoituksena on välttää kuluttajien johtaminen harhaan yhdistelmän tuloksena saadun tislatun alkoholijuoman sisällöstä.
            
            
               2 artikla: Tässä artiklassa säädetään siirtymäkaudesta, jonka aikana tämän asetuksen soveltamisalaan kuuluvia tislattuja alkoholijuomia, jotka on merkitty ennen 31. joulukuuta 2022 Euroopan parlamentin ja neuvoston asetuksen (EY) N:o 110/2008 säännösten mukaisesti, saa edelleen saattaa markkinoille ilman, että ne on merkittävä uudelleen.
            
            
               3 artikla: Tässä artiklassa säädetään, että 1 artiklassa säädettyä muutosta ryhdytään soveltamaan samaan aikaan sen säännöksen kanssa, johon siinä viitataan (eli asetuksen (EU) 2019/787 11 artiklan 3 alakohta) ja jota asetuksen (EU) 2019/787 51 artiklan 1 kohdan nojalla sovelletaan 25. päivästä toukokuuta 2021.
            
            
               KOMISSION DELEGOITU ASETUS (EU) …/…,
            
            
               annettu 27.5.2021,
            
            
               Euroopan parlamentin ja neuvoston asetuksen (EU) 2019/787 muuttamisesta tislatun alkoholijuoman ja yhden tai useamman elintarvikkeen yhdistelmän tuloksena saatujen tislattujen alkoholijuomien merkintöjen osalta
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon tislattujen alkoholijuomien määritelmistä, kuvauksesta, esittelystä ja merkinnöistä, tislattujen alkoholijuomien nimien käytöstä muiden elintarvikkeiden esittelyssä ja merkinnöissä, tislattujen alkoholijuomien maantieteellisten merkintöjen suojaamisesta, maatalousperäisen etyylialkoholin ja maatalousperäisten tisleiden käytöstä alkoholijuomissa ja asetuksen (EY) N:o 110/2008 kumoamisesta 17 päivänä huhtikuuta 2019 annetun Euroopan parlamentin ja neuvoston asetuksen (EU) 2019/787
                  1
                ja erityisesti sen 50 artiklan 3 kohdan,
            
         
         
            
               sekä katsoo seuraavaa:
            
            
               (1)Asetuksen (EU) 2019/787 11 artiklan 3 kohdassa säädetään sellaisten alkoholijuomien kuvauksesta, esittelystä ja merkinnöistä, jotka on saatu yhdistämällä tislatun alkoholijuoman luokka tai tislatun alkoholijuoman maantieteellinen merkintä muiden elintarvikkeiden kanssa. Tällaisia alkoholijuomia kuvataan yhdistetyillä ilmaisuilla, joissa yhdistetään joko kyseisen asetuksen liitteessä I olevissa tislattujen alkoholijuomien luokissa ilmoitettu virallinen nimi tai tislatun alkoholijuoman maantieteellinen merkintä muiden elintarvikkeiden nimen kanssa. 
            
            
               (2)Asetuksen (EU) 2019/787 11 artiklan 3 kohdassa ei edellytetä, että yhdistelmän tuloksena saadun alkoholijuoman nimi esitetään samassa visuaalisessa kentässä kuin yhdistetty ilmaisu. Tämä saattaa johtaa tislattujen alkoholijuomien luokkien tai maantieteellisten merkintöjen maineen väärinkäyttöön ja harhauttaa kuluttajia luulemaan, että yhdistetty ilmaisu on alkoholijuoman todellinen nimi, varsinkin jos yhdistelmän tuloksena saatu alkoholijuoma on tislattu alkoholijuoma.
            
            
               (3)Euroopan parlamentin ja neuvoston asetuksen (EU) N:o 1169/2011
                  2
                7 artiklan 1 kohdan a alakohdassa vaaditaan, että elintarviketiedot eivät saa olla harhaanjohtavia, varsinkaan elintarvikkeen luonteen ja tunnistetietojen osalta. Mainitun asetuksen 9 artiklassa säädetään pakollisista elintarviketiedoista, mukaan lukien elintarvikkeen nimi, ja mainitun asetuksen 13 artiklassa vaaditaan, että pakolliset elintarviketiedot on merkittävä näkyvään kohtaan helposti havaittavalla, luettavalla ja tarvittaessa pysyvällä tavalla.
            
            
               (4)Asetuksessa (EU) N:o 1169/2011 vahvistettuja esittely- ja merkintävaatimuksia sovelletaan asetuksen (EU) 2019/787 9 artiklan mukaisesti alkoholijuomiin, jotka on saatu yhdistämällä tislattuja alkoholijuomia ja muita elintarvikkeita. Sen varmistamiseksi, että nämä vaatimukset täyttyvät parhaalla mahdollisella tavalla erityisesti tällaisen yhdistelmän tuloksena saatujen tislattujen alkoholijuomien osalta, on aiheellista edellyttää, että yhdistämällä saadun tislatun alkoholijuoman virallinen nimi esitetään samassa visuaalisessa kentässä kuin kyseistä yhdistelmää kuvaava yhdistetty ilmaisu. Tämän olisi tapahduttava aina, kun yhdistetty ilmaisu ilmoitetaan tislatun alkoholijuoman kuvauksessa, esittelyssä tai merkinnöissä. Näin voidaan välttää harhaanjohtavat käytännöt ja varmistaa, että kuluttajat saavat asianmukaista tietoa sellaisten tislattujen alkoholijuomien tosiasiallisesta luonteesta, jotka on saatu yhdistämällä tislattuja alkoholijuomia ja muita elintarvikkeita.
            
            
               (5)Tätä velvoitetta ei kuitenkaan tulisi soveltaa silloin, kun tislatun alkoholijuoman virallinen nimi korvataan asetuksen (EU) 2019/787 10 artiklan 5 kohdan b alakohdan mukaisesti yhdistetyllä ilmauksella, joka sisältää ilmaisun ’likööri’ tai ’kerma’, edellyttäen että lopputuote täyttää mainitun asetuksen liitteessä I olevan luokan 33 vaatimukset.
            
            
               (6)Sen vuoksi asetusta (EU) 2019/787 olisi muutettava.
            
            
               (7)Olisi säädettävä siirtymäkaudesta tässä asetuksessa vahvistettujen merkintäsäännösten soveltamista varten, jotta tislattuja alkoholijuomia, jotka on merkitty ennen 31 päivää joulukuuta 2022 Euroopan parlamentin ja neuvoston asetuksen (EY) N:o 110/2008
                  3
                säännösten mukaisesti, voidaan edelleen saattaa markkinoille ilman, että ne on merkittävä uudelleen. 
            
            
               (8)Asetuksen (EU) 2019/787 51 artiklan 3 kohdan mukaisesti ja kaikenlaisen sääntelytyhjiön välttämiseksi tätä asetusta olisi sovellettava takautuvasti 25 päivästä toukokuuta 2021,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Korvataan asetuksen (EU) 2019/787 11 artiklan 3 kohta seuraavasti:
            
            
               ”3.
                     Alkoholijuomaa kuvaavan yhdistetyn ilmaisun on oltava seuraavien vaatimusten mukainen:
            
            
               (a)se on esitettävä samanlaisin ja samanvärisin kirjaimin käyttäen samaa kirjasinlajia ja -kokoa;
            
            
               (b)sen keskelle ei saa lisätä siihen kuulumattomia teksti- tai kuvaelementtejä;
            
            
               (c)se ei saa olla merkitty alkoholijuoman nimessä käytettyä kirjasinkokoa suuremmalla kirjasinkoolla; ja
            
            
               (d)jos alkoholijuoma on tislattu alkoholijuoma, yhdistettyyn ilmaisuun on aina oltava liitettynä tislatun alkoholijuoman virallinen nimi, joka esitetään samassa visuaalisessa kentässä kuin yhdistetty ilmaisu, paitsi jos virallinen nimi korvataan yhdistetyllä ilmaisulla 10 artiklan 5 kohdan b alakohdan mukaisesti.”
            
            
               2 artikla
            
            
               Tislattuja alkoholijuomia, jotka eivät täytä asetuksen (EU) 2019/787, sellaisena kuin se on muutettuna tällä asetuksella, 11 artiklan 3 kohdan d alakohdassa säädettyjä vaatimuksia mutta jotka täyttävät asetuksen (EY) N:o 110/2008 vaatimukset ja jotka on varustettu merkinnöin ennen 31 päivää joulukuuta 2022, voidaan edelleen saattaa markkinoille, kunnes varastot ehtyvät.
            
            
               3 artikla
            
         
         
            
               Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
            
            
               Sitä sovelletaan 25 päivästä toukokuuta 2021.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 27.5.2021
            
            
               
                     Komission puolesta
               
               
                     Puheenjohtaja
                     Ursula VON DER LEYEN
               
            
         
         
            
                  
                     (1)
                  
                        EUVL L 130, 17.5.2019, s. 1.
               
               
                  
                     (2)
                  
                        Euroopan parlamentin ja neuvoston asetus (EU) N:o 1169/2011, annettu 25 päivänä lokakuuta 2011, elintarviketietojen antamisesta kuluttajille, Euroopan parlamentin ja neuvoston asetusten (EY) N:o 1924/2006 ja (EY) N:o 1925/2006 muuttamisesta sekä komission direktiivin 87/250/ETY, neuvoston direktiivin 90/496/ETY, komission direktiivin 1999/10/EY, Euroopan parlamentin ja neuvoston direktiivin 2000/13/EY, komission direktiivien 2002/67/EY ja 2008/5/EY sekä komission asetuksen (EY) N:o 608/2004 kumoamisesta (EUVL L 304, 22.11.2011, s. 18).
               
               
                  
                     (3)
                  
                        Euroopan parlamentin ja neuvoston asetus (EY) N:o 110/2008, annettu 15 päivänä tammikuuta 2008, tislattujen alkoholijuomien määritelmistä, kuvauksesta, esittelystä, merkinnöistä ja maantieteellisten merkintöjen suojaamisesta sekä neuvoston asetuksen (ETY) N:o 1576/89 kumoamisesta (EUVL L 39, 13.2.2008, s. 16).